மோர்

மோரைப் பற்றி திருப்பாவையில் வாராது. ஏனென்றால் கண்ணனுக்கு பிடிக்காததை பற்றி ஏன் பேச வேண்டும்? கண்ணனுக்கு மோர் பிடிக்காது. மோர்ப் பானையே பிடிக்காது.

“தாமோதர குட்டி தயிர் நெய் விழங்கிட்டு” என்றார் பெரியாழ்வார். “தாரர் தடந் தோள்கள் உள்ளளவும் கைநீட்டி ஆறாத வெண்ணெய் விழுங்கி அருகிருந்த மோரார் குடம் முருட்டி” என்பர் சிறிய திருமடலில் ஸ்ரீ கலியன். மோர்ப் பானை என்றால் கண்ணன் த்வம்ஸம் பண்ணி விடுவான். சிறிய திருமடல் உரையில் இங்கு பட்டர் கண்ணனுக்கு மோர் பிடிக்காது என்பதற்கு ஒரு ரசமான விளக்கம் கொடுத்துள்ளார். வெண்ணெய் எடுத்த மோர் சாரம் எடுத்த வேதம் போலாம். சாரம் எது என்றால் அருளிச்செயலாம். அருளிச் செயலில் ஈடுபட்டால் பெருமாளுக்கு வேதம் பிடிக்காதாம். இதை ஸ்ரீ பெரிய வாச்சான் பிள்ளை உரையில் கண்டு கொள்வது. மோர் கண்ணனுக்கு பிடிக்காது என்பது விளக்கம்.

 **நாட்டேரி கிடாம்பி ராஜகோபாலாச்சாரியர்,**

**“சொல்லாத திருப்பாவை”**

**ஸ்ரீரங்கநாத பாதுகா, பங்குனி ஜெய, மார்ச் 2015, பக்கம் 85**